Talle verkool in taxiDie wrak van die taxi. Foto: ER24 Ten minste ses mense is dood nadat ŉ minibustaxi en ŉ Ford Ranger Vrydagoggend mekaar reg van voor tussen Pretoria en Johannesburg getref het. Volgens Werner Vermaak, woordvoerder van ER24, het die ongeluk omstreeks 05:00 op die M57 by Olifantsfonteinweg [Ou Pretoriaweg] in Tembisa plaasgevind. Die taxi het ná die ongeluk omgeslaan en aan die brand geslaan. Daar word vermoed dat tussen ses en agt mense in die taxi onherkenbaar verkool het. Die getal is egter nog nie bevestig nie. Die bakkie het ná die botsing die pad verlaat en teen ŉ muur tot stilstand gekom. Die bakkie wat teen die taxi gebots het. Paramedici van verskeie nooddienste en die brandweer was op die toneel. Chris Botha, woordvoerder van Netcare 911, het gesê volgens hul inligting het agt mense in die taxi verkool. Een van die slagoffers is ŉ klein kind. “Sewe mense is tydens die voorval beseer, en was reeds van die toneel verwyder toe paramedici daar opgedaag het,” het Botha gesê. “Ons het ŉ 35-jarige vrou met kritieke beserings op die toneel gestabiliseer en met ŉ helikopter na ŉ nabygeleë hospitaal geneem.” Vermaak het gesê die bestuurder van die bakkie het geringe beserings opgedoen en is in ŉ ambulans na ŉ hospitaal geneem. Dit is nog nie bekend wat tot die ongeluk gelei het nie. Die polisie ondersoek die botsing.